CELEX: E2008C0166
Language: lv
Date: 2008-03-12 00:00:00
Title: EBTA Uzraudzības iestādes Lēmums Nr. 166/08/COL ( 2008. gada 12. marts ) par iespējamu valsts atbalstu attiecībā uz Norvēģijas ziemeļbriežu kaušanas nozari (Norvēģija)

12.2.2009   
            
            
               LV
            
            
               Eiropas Savienības Oficiālais Vēstnesis
            
            
               L 41/24
            
         EBTA UZRAUDZĪBAS IESTĀDES LĒMUMS
   
   Nr. 166/08/COL
   (2008. gada 12. marts)
   par iespējamu valsts atbalstu attiecībā uz Norvēģijas ziemeļbriežu kaušanas nozari (Norvēģija)
   EBTA UZRAUDZĪBAS IESTĀDE (1),
   ŅEMOT VĒRĀ Līgumu par Eiropas Ekonomikas zonu (2) un jo īpaši tā 8. un 61.–63. pantu un 3. un 26. protokolu,
   ŅEMOT VĒRĀ Līgumu starp EBTA valstīm par uzraudzības iestādes un Tiesas (3) izveidi un jo īpaši tā 5. un 24. pantu,
   ŅEMOT VĒRĀ Uzraudzības un Tiesas nolīguma 3. protokola I daļas 1. panta 3. punktu un II daļas 4. panta 2. punktu,
   tā kā:
   1.   Fakti
   Iestāde 2007. gada 11. oktobrī saņēma sūdzību (Pasākums Nr. 446496) par iespējamu valsts atbalstu, kas piešķirts Norvēģijas ziemeļbriežu kaušanas nozarei. Šajā sūdzībā tika apgalvots, ka laikā no 2004. gada jūlija līdz 2006. gada novembrim Reindriftens Utviklingsfond
       (4) ir piešķīris valsts atbalstu aptuveni NOK 7,2 miljoni (apmēram 910 000euro) apmērā ziemeļbriežu kaušanas uzņēmumam Boalvvir BA. Šos piešķīrumus apstiprināja Lauksaimniecības un pārtikas ministrija. Sūdzības iesniedzējs nav iesniedzis informāciju, kas norādītu, ka Boalvvir BA veic arī citas darbības, izņemot ziemeļbriežu kaušanu.
   Ar 2007. gada 16. oktobra vēstuli (Pasākums Nr. 447285) iestāde apstiprināja sūdzības saņemšanu.
   Ar 2007. gada 6. decembra vēstuli (Pasākums Nr. 456147) iestāde informēja sūdzības iesniedzēju, ka tās Konkurences un valsts atbalsta direktorāts (5) ir provizoriski secinājis, ka sūdzība skar produktus, uz kuriem neattiecas EEZ līgums, un ka iestāde tālab nav pilnvarota rīkoties šajā sakarā. Sūdzības iesniedzējam paziņoja, ka, ja tas divu mēnešu laikā no minētās vēstules saņemšanas nesniegs papildu informāciju, kas varētu pārliecināt Konkurences un valsts atbalsta direktorātu, ka pasākums, par ko iesniegta sūdzība, ietilpst EEZ līguma darbības jomā, KVA ierosinās iestādes kolēģijai lietu slēgt, neveicot turpmākus pasākumus.
   Sūdzības iesniedzējs uz iestādes 2007. gada 6. decembra vēstuli neatbildēja.
   2.   Novērtējums
   Iestāde norāda, ka lai piemērotu EEZ līguma 61.–63. pantā minētos valsts atbalsta noteikumus, valsts atbalsts jāpiešķir uzņēmumiem, kas ražo EEZ līguma produktu sarakstā iekļauto produkciju.
   EEZ līguma 8. panta 3. punktā ir paredzēts, ka:
   
      “Ja vien nav noteikts citādi, šā līguma noteikumus piemēro vienīgi:
      
                  a)
               
               
                  ražojumiem, kas norādīti Preču aprakstīšanas un kodēšanas harmonizētās sistēmas 25. līdz 97. nodaļā, izņemot 2. protokolā uzskaitītos ražojumus;
               
            
                  b)
               
               
                  ražojumiem, kas norādīti 3. protokolā, ievērojot tajā izklāstītos īpašos noteikumus.”
               
            
   EEZ līguma 8. panta 3. punkts ierobežo EEZ līguma materiālo piemērošanas jomu attiecībā uz iepriekš minētajiem produktiem, ja vien līgumā nav noteikts citādi. Uz ziemeļbriežiem un ražojumiem no ziemeļbriežiem neattiecas vispārējā EEZ līguma piemērošanas joma, ja vien uz tiem neattiecas Preču aprakstīšanas un kodēšanas harmonizētās sistēmas 25. līdz 97. nodaļa, vai ja tie nav norādīti EEZ līguma 3. protokolā.
   Šajā gadījumā iespējamais atbalsta saņēmējs ir uzņēmums, kas nodarbojas ar ziemeļbriežu kaušanu. Uz ražojumiem, ko iegūst no ziemeļbriežu kaušanas uzņēmumiem, attiecas Preču aprakstīšanas un kodēšanas harmonizētās sistēmas 2., 5., 15., 16. un 23. nodaļa, un tādējādi tie neietilpst EEZ līguma produktu sarakstā. Uz minētajiem produktiem neattiecas arī EEZ līguma 3. protokols.
   Tādējādi sūdzība attiecas uz iespējamu valsts atbalstu uzņēmumiem, kas nodarbojas ar produktu ražošanu, uz kuriem neattiecas EEZ līguma produktu saraksts, kā tas ir definēts EEZ līguma 8. panta 3. punktā.
   Pamatojoties uz iepriekš minēto, iestāde ir secinājusi, ka uz sūdzības priekšmetu neattiecas EEZ līgums un tālab iestāde nav pilnvarota izvērtēt iespējamo valsts atbalsta klātbūtni (6).
   3.   Secinājums
   Tādējādi iestāde secina, ka nav pamata turpināt izskatīt šo lietu.
   Tālab iestāde ir nolēmusi šo lietu izbeigt,
   IR PIEŅĒMUSI ŠO LĒMUMU.
   1. pants
   EBTA Uzraudzības iestāde uzskata, ka piešķīrumi Norvēģijas ziemeļbriežu kaušanas nozarei nav valsts atbalsts EEZ līguma 61. panta nozīmē.
   2. pants
   Šis lēmums ir adresēts Norvēģijas Karalistei.
   3. pants
   Autentisks ir tikai teksts angļu valodā.
   
      Briselē, 2008. gada 12. martā
      
         
            EBTA Uzraudzības iestādes vārdā —
         
            priekšsēdētājs
         
         Per SANDERUD
         
         
            Kolēģijas loceklis
         
         Kurt JAEGER
         
      
   
   
      (1)  Turpmāk tekstā “iestāde”.
   
      (2)  Turpmāk tekstā “EEZ līgums”.
   
      (3)  Turpmāk tekstā “Uzraudzības un Tiesas līgums”.
   
      (4)  “Ziemeļbriežu pārvaldības attīstības fonds”.
   
      (5)  Turpmāk tekstā “KVA”.
   
      (6)  Sal. iestādes 2005. gada 15. jūlija Lēmumu Nr. 176/05/COL par iespējamu valsts atbalstu zivsaimniecības nozarē.